Dacian Cioloș, după ce Rareș Bogdan a cerut în ședința internă a PNL reluarea negocierilor cu USR: "Dacă ai curaj adevărat, te așteptăm la discuții".
Preşedintele USR, Dacian Cioloş, spune că înţelege spaima PNL, care "a dat cheile de la casă PSD-ului" şi îi răspunde lui Rareş Bogdan, care a cerut în şedinţa internă reluarea negocierilor cu USR. "Dragă Rareş, dacă ai curaj cu adevărat, te aşteptăm la negocieri", îi transmite Cioloş liderului liberal.
În media au apărut informaţii cum că în Biroul Executiv PNL prim-vicepreşedintele Rareş Bogdan le-a cerut colegilor săi să reia negocierile cu USR, după discuţiile tensionate cu PSD pentru formarea unei coaliţii de guvernare.Preşedintele USR, Dacian Cioloş, i-a răspuns, vineri seara, spunând că înţelege "spaima uriaşă" a celor de la PNL, acum, "după ce au dat cheile de la casă PSD-ului"."Obişnuiţi cu proprietatea altora şi cu traiul în case naţionalizate, pesediştii nu pleacă cu una cu două de la borcanul cu miere. Aşa că nu mă miră dorinţa lui Rareş Bogdan de a cere negocieri cu USR. Să nu fiţi surprinşi dacă acceptăm negocierea, doar că ea nu va avea loc prea curând. Iar atunci când asta se va întâmpla, va fi doar cu liberalii curajoşi care se opun acestei sinucideri politice. Ironia sorţii este că PNL va afla cum e să fii forţa reformatoare dintr-un guvern retrograd care are un sigur interes: să facă bani pentru partid. Practic, PNL va avea în noul guvern rolul USR din guvernul precedent. PSD şi UDMR vor face jocurile, vor bloca tot şi vor împărţi banii şi funcţiile între ei. Diferenţa e că PNL nu e nici struţ, nici cămilă, pentru că PNL nu vrea reformă cu adevărat, după cum nu e nici hoţ profesionist ca PSD", spune Cioloş pe Facebook.Cioloş îi pune şi o cindiţie lui Rareş Bogdan pentru reluarea negocieirlor: "Dragă Rareş, dacă ai curaj cu adevărat, te aşteptăm la negocieri".